CELEX: 32013D0774
Language: el
Date: 2013-12-17 00:00:00
Title: 2013/774/ΕΕ: Εκτελεστική απόφαση της Επιτροπής, της 17ης Δεκεμβρίου 2013 , για την έγκριση της επιβολής περιορισμών στις εγκρίσεις βιοκτόνων που περιέχουν βρωμαδιολόνη, την οποία γνωστοποίησε η Γερμανία σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2013) 9030]

19.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 343/42
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Δεκεμβρίου 2013
   για την έγκριση της επιβολής περιορισμών στις εγκρίσεις βιοκτόνων που περιέχουν βρωμαδιολόνη, την οποία γνωστοποίησε η Γερμανία σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό C(2013) 9030]
   (Το κείμενο στη γερμανική γλώσσα είναι το μόνο αυθεντικό)
   (2013/774/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 4 παράγραφος 4,
   Εκτιμώντας τα ακόλουθα:
   
               (1)
            
            
               Το παράρτημα I της οδηγίας 98/8/ΕΚ περιέχει τον κατάλογο των δραστικών ουσιών που έχουν εγκριθεί σε ενωσιακό επίπεδο για να αποτελέσουν συστατικά βιοκτόνων. Με την οδηγία 2009/92/ΕΚ της Επιτροπής (2) προστέθηκε η δραστική ουσία βρωμαδιολόνη για χρήση στον τύπο προϊόντων 14 (τρωκτικοκτόνα), όπως αυτός ορίζεται στο παράρτημα V της οδηγίας 98/8/ΕΚ.
            
         
               (2)
            
            
               Η βρωμαδιολόνη αποτελεί αντιπηκτικό τρωκτικοκτόνο που είναι γνωστό ότι ενέχει τον κίνδυνο πρόκλησης ατυχημάτων με παιδιά, καθώς και κινδύνους για μη στοχευόμενα ζώα και για το περιβάλλον. Έχει χαρακτηριστεί ως ουσία δυνητικά ανθεκτική, βιοσυσσωρεύσιμη και τοξική («ΑΒΤ») ή άκρως ανθεκτική και άκρως βιοσυσσωρεύσιμη («αΑαΒ»).
            
         
               (3)
            
            
               Εντούτοις, για λόγους δημόσιας υγείας και υγιεινής, κρίθηκε δικαιολογημένη η καταχώριση της βρωμαδιολόνης και άλλων αντιπηκτικών τρωκτικοκτόνων στο παράρτημα I της οδηγίας 98/8/ΕΚ, με αποτέλεσμα να επιτρέπεται στα κράτη μέλη να εγκρίνουν προϊόντα που έχουν ως βάση τη βρωμαδιολόνη. Ωστόσο, όταν τα κράτη μέλη εγκρίνουν προϊόντα που περιέχουν βρωμαδιολόνη, υποχρεούνται να εξασφαλίζουν την ελαχιστοποίηση της πρωτογενούς και δευτερογενούς έκθεσης του ανθρώπου, των μη στοχευόμενων ζώων και του περιβάλλοντος, εξετάζοντας και εφαρμόζοντας όλα τα κατάλληλα και διαθέσιμα μέτρα μετριασμού του κινδύνου. Συνεπώς, τα μέτρα μετριασμού του κινδύνου που αναφέρονται στην οδηγία 2009/92/ΕΚ περιλαμβάνουν, μεταξύ άλλων, τον περιορισμό της χρήσης της σε επαγγελματική.
            
         
               (4)
            
            
               Η εταιρεία Belgagri SA (εφεξής «ο αιτών») υπέβαλε αίτηση στην Ιρλανδία, σύμφωνα με το άρθρο 8 της οδηγίας 98/8/ΕΚ, για την έγκριση τεσσάρων τρωκτικοκτόνων που περιέχουν βρωμαδιολόνη (εφεξής «τα προϊόντα»).
            
         
               (5)
            
            
               Η Ιρλανδία χορήγησε τις εγκρίσεις για τα προϊόντα στις 30 Σεπτεμβρίου 2012. Τα προϊόντα εγκρίθηκαν υπό περιορισμούς, ώστε να εξασφαλιστεί η τήρηση των όρων του άρθρου 5 της οδηγίας 98/8/ΕΚ στην Ιρλανδία. Οι περιορισμοί αυτοί δεν περιλαμβάνουν περιορισμό στους επαγγελματίες χρήστες που είναι εκπαιδευμένοι ή κατέχουν άδεια.
            
         
               (6)
            
            
               Στις 5 Φεβρουαρίου 2013 ο αιτών υπέβαλε πλήρεις αιτήσεις στη Γερμανία για την αμοιβαία αναγνώριση των πρώτων εγκρίσεων των προϊόντων.
            
         
               (7)
            
            
               Στις 17 Απριλίου 2013 η Γερμανία γνωστοποίησε στην Επιτροπή, στα λοιπά κράτη μέλη και στον αιτούντα την πρότασή της να επιβάλει περιορισμούς στις πρώτες εγκρίσεις, σύμφωνα με το άρθρο 4 παράγραφος 4 της οδηγίας 98/8/ΕΚ. Η Γερμανία πρότεινε να επιβληθεί στα προϊόντα περιορισμός στη χρήση τους από επαγγελματίες που είναι εκπαιδευμένοι ή κατέχουν άδεια.
            
         
               (8)
            
            
               Η Επιτροπή κάλεσε τα λοιπά κράτη μέλη και τον αιτούντα να υποβάλουν γραπτώς παρατηρήσεις σχετικά με τη γνωστοποίηση εντός 90 ημερών, σύμφωνα με το άρθρο 27 παράγραφος 1 της οδηγίας 98/8/ΕΚ. Δεν υποβλήθηκαν παρατηρήσεις εντός της προθεσμίας αυτής. Η γνωστοποίηση συζητήθηκε επίσης μεταξύ της Επιτροπής και των αρμόδιων για τα βιοκτόνα αρχών των κρατών μελών, κατά τη συνεδρίαση της Ομάδας Διευκόλυνσης της Έγκρισης και της Αμοιβαίας Αναγνώρισης Προϊόντων, στις 14 Μαΐου 2013.
            
         
               (9)
            
            
               Σύμφωνα με την οδηγία 98/8/ΕΚ, οι εγκρίσεις βιοκτόνων που περιέχουν βρωμαδιολόνη πρέπει να υπόκεινται σε όλα τα ενδεδειγμένα και διαθέσιμα μέτρα μετριασμού του κινδύνου, συμπεριλαμβανομένου του περιορισμού της χρήσης της σε επαγγελματική. Η επιστημονική αξιολόγηση που οδήγησε στην υπαγωγή της βρωμαδιολόνης στην οδηγία 98/8/ΕΚ κατέληξε στο συμπέρασμα ότι μόνο οι επαγγελματίες χρήστες αναμένεται να ακολουθούν τις οδηγίες που ελαχιστοποιούν τον κίνδυνο δευτερογενούς δηλητηρίασης μη στοχευόμενων ζώων και να χρησιμοποιούν τα προϊόντα κατά τρόπο που να αποτρέπει την επιλογή και την εξάπλωση αντοχής. Ως εκ τούτου, ο περιορισμός στους επαγγελματίες χρήστες θα πρέπει να θεωρηθεί, καταρχήν, ενδεδειγμένο μέτρο μετριασμού του κινδύνου, ιδίως στα κράτη μέλη όπου παρατηρείται αντοχή στη βρωμαδιολόνη.
            
         
               (10)
            
            
               Συνεπώς, ελλείψει ενδείξεων περί του αντιθέτου, ο περιορισμός στους επαγγελματίες χρήστες αποτελεί ενδεδειγμένο και διαθέσιμο μέτρο μετριασμού του κινδύνου για την έγκριση προϊόντων που περιέχουν βρωμαδιολόνη στη Γερμανία. Το συμπέρασμα αυτό ενισχύεται από τα επιχειρήματα της Γερμανίας, σύμφωνα με τα οποία έχει διαπιστωθεί αντοχή των επιμύων (αρουραίων) στη βρωμαδιολόνη, η οποία εκτιμάται ότι θα εξαπλωθεί περαιτέρω στη χώρα. Εξάλλου, η Γερμανία διαθέτει εύρυθμα λειτουργούσα υποδομή από εκπαιδευμένους στην καταπολέμηση επιβλαβών οργανισμών τεχνικούς, καθώς και από επαγγελματίες που κατέχουν άδεια κατόπιν επαγγελματικής κατάρτισης, όπως γεωργούς, κηπουρούς και δασοκόμους, με αποτέλεσμα ο προτεινόμενος περιορισμός να μην παρεμποδίζει την πρόληψη της μετάδοσης ασθενειών.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Γερμανία μπορεί να επιβάλει περιορισμό στις εγκρίσεις των αναφερόμενων στο παράρτημα της παρούσας απόφασης προϊόντων, οι οποίες χορηγήθηκαν σύμφωνα με το άρθρο 4 της οδηγίας 98/8/ΕΚ, ώστε τα προϊόντα αυτά να χρησιμοποιούνται από επαγγελματίες που είναι εκπαιδευμένοι ή κατέχουν άδεια.
   Άρθρο 2
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
   
      Βρυξέλλες, 17 Δεκεμβρίου 2013.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 123 της 24.4.1998, σ. 1.
   
      (2)  Οδηγία 2009/92/ΕΚ της Επιτροπής, της 31ης Ιουλίου 2009, για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση της βρωμαδιολόνης ως δραστικής ουσίας στο παράρτημα I (ΕΕ L 201 της 1.8.2009, σ. 43).
   
      ΠΑΡΑΡΤΗΜΑ
      Προϊόντα για τα οποία η Γερμανία μπορεί να επιβάλει περιορισμό στις εγκρίσεις που χορηγήθηκαν σύμφωνα με το άρθρο 4 της οδηγίας 98/8/ΕΚ, ώστε τα προϊόντα αυτά να χρησιμοποιούνται από επαγγελματίες που έχουν εκπαιδευθεί ή κατέχουν άδεια:
      
                  Όνομα προϊόντος στην Ιρλανδία
               
               
                  Αριθμός αναφοράς της αίτησης προς την Ιρλανδία στο Μητρώο Βιοκτόνων
               
               
                  Όνομα προϊόντος στη Γερμανία
               
               
                  Αριθμός αναφοράς της αίτησης προς τη Γερμανία στο Μητρώο Βιοκτόνων
               
            
                  Control
               
               
                  2011/6289/13066/IE/AA/21745
               
               
                  Control
               
               
                  2011/6289/13066/DE/MA/21749
               
            
                  Control Bloc
               
               
                  2011/6289/13146/IE/AA/21805
               
               
                  Control Bloc
               
               
                  2011/6289/13146/DE/MA/21809
               
            
                  Control Pasta
               
               
                  2011/6289/13126/IE/AA/21785
               
               
                  Control Pasta
               
               
                  2011/6289/13126/DE/MA/21788
               
            
                  Control Bar
               
               
                  2011/6289/13166/IE/AA/21825
               
               
                  Control Bar
               
               
                  2011/6289/13166/DE/MA/21829